Rooimiere kry toestemming om werk voorlopig voort te sitDie Rooimiere gedurende ‘n uitsetting. (Foto: Charles Castle) Die reguleringsowerheid vir die private veiligheidsbedryf (Psira) het Vrydag toestemming aan die Rooimiere verleen om voort te gaan met die verskaffing van alle sekuriteitsdienste hangende die uitslag van ’n interne appèlproses. Dít volg kort nadat die owerheid vandeesweek die Rooimiere se registrasie opgeskort het omdat hulle glo “gevoelloos” opgetree het tydens onlangse uitsettings en die sloping van onwettige strukture in die Alexandra- informele nedersetting in Johannesburg. Die besluit het egter teenkanting uit verskeie oorde, onder meer van die VF Plus, ontvang. Maroela Media het vroeër berig die party meen die opskorting maak bloot die deur oop vir die bevordering van onwettige grondbesettings en grondgrypgevalle. Die VF Plus het gesê hy glo dat die Rooimiere binne sy mandaat opgetree het en dat die opskorting bloot nog ŉ voorbeeld is van waar diegene wat binne die wet optree, gestraf word terwyl die wetsoortreders straffeloos gelaat word. Fuzile Balintulo, bedryfshoof van die Rooimiere, het gisteraand die owerheid se jongste besluit rakende die Rooimiere se lot in ’n verklaring bekend gemaak. Balintulo het benadruk dat die Rooimiere die landswette sal gehoorsaam.